**Toyota Supra A90** on Toyota Supran viidennen sukupolven malli, jota on valmistettu vuodesta 2019 lähtien. Se korvasi edeltäneen A80-mallin, jonka valmistus oli päättynyt vuonna 2002. Uusi Supra on kehitetty yhteistyössä BMW:n kanssa, ja se on teknisesti hyvin läheistä sukua BMW Z4 (G29) -mallille. Molempia autoja valmistetaan Magna Steyrin tehtaalla Itävallan Grazissa.

Toyota Supra A90 (2019–)
------------------------

### Suunnittelu ja konseptimallit

Ensimmäisen kerran spekulaatiot uudesta Suprasta lähtivät liikkeelle, kun Toyota esitteli Detroitin autonäyttelyssä tammikuussa 2007 FT-HS-konseptimallin. Malli ei koskaan edennyt tuotantovaiheeseen, mutta vuonna 2011 esitellyssä Toyota GT86 -mallissa sovellettiin konseptiauton muotoilukieltä. Valmistaja totesi vuoden 2011 lopulla, ettei se halunnut kiirehtiä Supran seuraajan markkinoille tuomisessa, vaan halusi nähdä kuinka vasta esitelty pienempi GT86 pärjäisi markkinoilla. GT86-mallin pääsuunnittelija Tetsuya Tada kertoi, että hänellä olisi suunnitelmissa kehittää kaksi uutta urheiluautomallia, joista toinen sijoittuisi kooltaan GT86:n ala- ja toinen yläpuolelle. Toinen niistä olisi luultavasti Supran seuraaja. Tadan kertoman mukaan suunnitelman toteutuksesta ei kuitenkaan tässä vaiheessa ollut varmuutta.

Detroitin autonäyttelyssä tammikuussa 2014 Toyota esitteli FT-1-konseptiauton, jonka muotoilu antoi vihjeitä tulevasta uudesta Suprasta. Sen ulkomuotoon oli haettu inspiraatiota muun muassa Toyota 2000GT -mallista. Geneven autonäyttelyssä maaliskuussa 2018 esiteltiin Supra Racing Concept, joka oli jo lähempänä tulevaa tuotantomallia. Saman vuoden heinäkuussa järjestetyssä Goodwood Festival of Speed -tapahtumassa oli esillä lähes tuotantovalmis malli, mutta se oli vielä naamioitu, jotteivat kaikki muotoilun yksityiskohdat paljastuisi.

### Tuotantomalli

Lopullinen tuotantoversio esiteltiin Detroitin autonäyttelyssä tammikuussa 2019. Se perustuu BMW:n kehittämälle modulaariselle CLAR-pohjalevylle, jota käytetään useimmissa valmistajan malleissa. Moottorina on BMW:n turboahdettu kuusisylinterinen 3,0-litrainen bensiinimoottori teholtaan 335 hevosvoimaa. Voimansiirtona on ZF:n kahdeksanportainen automaattivaihteisto ja takaveto. Toyota ei alun perin suunnitellut manuaalivaihteisen Supran tuomista markkinoille, vaikkakin sisarmalli BMW Z4:ään on saatavana myös manuaalivaihteisto. Edeltäjästään poiketen autossa ei ole takaistuimia, vaan se on kaksipaikkainen. Useimmat sisustuksen komponentit on lainattu suoraan BMW:ltä. Japanin markkinoilla Supra on saatavana myös turboahdetulla nelisylinterisellä 2,0-litraisella moottorilla, jonka teho on SZ-mallissa 194 hevosvoimaa ja SZ-R-mallissa 254 hevosvoimaa. Nelisylinteristen mallien saapumista Eurooppaan ei ole vahvistettu.

Huhtikuussa 2022 Toyota ilmoitti tuovansa manuaalivaihteiston saataville kuusisylinterisen moottorin yhteyteen vuosimallista 2023 alkaen. Nelisylinterinen malli on siis jatkossakin aina automaattivaihteinen.

Lähteet
-------

1. ↑  Toyota Supra to be built alongside BMW Z4 at Austrian plant *Motor Authority*.  19.9.2018. Viitattu 30.10.2019. (englanniksi)
2. ↑  2007 Toyota FT-HS: Concept We Forgot  4.4.2018. Motor1.com. Viitattu 1.11.2019. (englanniksi)
3. ↑  We Hear: New Toyota Supra in Pipeline, Coming with 400-HP Hybrid *Motor Trend*.  12.12.2011. Viitattu 1.11.2019. (englanniksi)
4. ↑  Toyota Supra Successor One Of Two New Models Being Considered  6.12.2011. AutoGuide.com. Viitattu 1.11.2019. (englanniksi)
5. ↑  Toyota FT-1 concept: Supra successor hinted at Detroit show *Motor Authority*.  13.1.2014. Viitattu 30.10.2019. (englanniksi)
6. ↑  New Toyota Supra previewed by race car concept in Geneva *Motor Authority*.  6.3.2018. Viitattu 30.10.2019. (englanniksi)
7. ↑  New Toyota Supra makes dynamic debut at Goodwood Festival of Speed *Motor Authority*.  12.7.2018. Viitattu 30.10.2019. (englanniksi)
8. ↑  2020 Toyota Supra debuts in Detroit: At last! Rejoice! And read all about it *Autoblog*.  14.1.2019. Viitattu 30.10.2019. (englanniksi)
9. ↑  The 2020 Toyota Supra Is a Resurrection of a Hero *Car and Driver*.  14.1.2019. Viitattu 30.10.2019. (englanniksi)
10. ↑  New 2019 Toyota Supra: prices and specs *Auto Express*.  29.3.2019. Viitattu 30.10.2019. (englanniksi)
11. ↑  Here’s Everything Toyota Changed for the Manual Supra *Road & Track*.  28.4.2022. Viitattu 4.5.2022. (englanniksi)

Aiheesta muualla
----------------

* Kuvia tai muita tiedostoja aiheesta **Toyota Supra (2019)** Wikimedia Commonsissa